בקסטריט בויז

היסטוריה

היזם האמריקני לו פרלמן, שהשכיר מטוסי סילון ללהקת ניו קידז און דה בלוק, התרשם מהצלחתה משנות ה-80 והחליט להקים להקת בנים חדשה. באודישנים שנערכו בעיר אורלנדו שבפלורידה בשנים 1992 ו-1993, נבחרו ניק קרטר, האווי דורו, אלכסנדר מקלין, בריאן ליטרל ובן דודו קווין ריצ׳רדסון, המבוגר בהם בן 21. הופעתם הראשונה נערכה ב-8 במאי 1993 בפארק עולם המים שבאורלנדו. לאחר מספר הופעות מינה פרלמן את ג'וני רייט למנהל הלהקה. חוזה ההקלטות הראשון של הלהקה נחתם בחברת התקליטים העצמאית ג'ייב (Jive) בפברואר 1994, בעקבות הופעה בעיר קליבלנד שבאוהיו.
ביוני 1994 הקליטה הלהקה סינגל ראשון בשם "We've Got It Goin' On", שנכתב והופק על ידי דניס פופ. הסינגל זכה להצלחה רבה בגרמניה ובאירופה, ולהצלחה מוגבלת בארצות הברית.
בשנת 1995 הוקלט אלבום הבכורה של הלהקה, "Backstreet Boys", שזכה להצלחה במדינות רבות והוביל לסיבובי הופעות. בשנת 1996 מכרה הלהקה אלבום פלטינה ראשון בגרמניה (חצי מיליון עותקים), וערכה סיבוב הופעות באסיה ובקנדה.
באוגוסט 1997 חזרה הלהקה לאורלנדו והוציאה את האלבום "Backstreet's back", שרוב שיריו הצליחו מאוד בארצות הברית. בין להיטי האלבום היו השירים Everybody (Backstreet's Back)"" ו-"All I Have To Give". האלבום הגיע לתואר פלטינה 14 פעמים בארצות הברית, כלומר, מכר שם 14 מיליון עותקים. ברחבי העולם מכר כ-28 מיליון עותקים.
ב-18 במאי 1999, הוציאה הלהקה אלבום שלישי, "Millennium", שמכר יותר ממיליון עותקים בשבוע הראשון ליציאתו. האלבום הגיע למקומות הראשונים באירופה, קנדה, הונג-קונג, אינדונזיה, הודו, מקסיקו ובמדינות נוספות רבות. הוא מכר כ-40 מיליון עותקים ברחבי העולם ונחשב לאחד האלבומים המצליחים בהיסטוריה. האלבום זיכה את הבקסטריט בויז ל-5 מועמדויות לגראמי ונכנס למקום הראשון של רשימת Billboard 200. ארבעה סינגלים סך הכל יצאו מהאלבום הזה: "I want it that way", "Show me the meaning of being lonely", "The one", ו"Larger than life". האלבום הפך לאלבום הנמכר ביותר בשנת 1999 בארצות הברית. בנוסף, הוא מחזיק בשיא המספר הרב ביותר של משלוחים בשנה אחת, כ-11,000,000 משלוחים. מילניום נשאר במצעד בילבורד במשך 93 שבועות, ונכון לסוף דצמבר 2008, עומד כאלבום הרביעי הנמכר ביותר בארצות הברית של עידן סאונדסקאן.
בנובמבר 2000 יצא האלבום "Black And Blue" וזכה להצלחה בינלאומית. האלבום עצמו רשם את המכירות הבינלאומיות הטובות ביותר לאלבום בהיסטוריה על ידי מכירה של מעל 5 מיליון עותקים בשבוע הראשון לצאתו לשוק. בארצות הברית נמכרו 1,600,000 דיסקים בשבוע הראשון, שהפך את ה-"בקסטריט בויז" לאמנים הראשונים מאז הביטלס שהגיעו לכזאת כמות מכירות בשבוע הראשון ליציאת האלבום. הסינגלים שיצאו מהאלבום: "Shape of My Heart", "More than That", "The Call". סיבוב ההופעות לקידום האלבום גרף הצלחה מסחררת, כאשר נמכרו יותר מ-750,000 כרטיסים בצפון אמריקה בפחות משעה. בתוך הלהקה החלו להיווצר סדקים, לאחר שאיי. ג'יי. מקלין התאשפז באוגוסט 2001 במכון גמילה לטיפול בהתמכרותו לאלכוהול ובדיכאון שפקד אותו. הוא השתחרר מן המכון בחזרה לזרועות הלהקה התומכת.
ב-2004, חזרה הלהקה להופיע כדי לקדם את חזרתם לסצנת המוזיקה. בספטמבר אותה שנה, יצאה הלהקה לסיבוב הופעות במזרח הרחוק. בעקבות הצלחתו, יצאה הלהקה לסיבוב הופעות נוסף במקסיקו.
ב-2005 חזרה הלהקה לפעילות לאחר הפסקה של 3 שנים. ב-28 במרץ היא הוציאה את הסינגל "Incomplete", הראשון מתוך האלבום "Never Gone". האלבום מכר 291,000 בשבוע הראשון לצאתו בארצות הברית ונכנס למקום ה-3 במצעד.
ב-23 ביוני 2006, בסופו של סיבוב ההופעות העולמי של הלהקה לאלבומם Never gone, שאחריו היו אמורים להיכנס לאולפן על מנת להתחיל לעבוד על אלבומם השישי, הודיע קווין ריצ'רדסון שהוא פורש מהלהקה לאחר 13 שנות פעילות, משום שהוא רוצה להמשיך לתחומים אחרים, ולהקים משפחה. הוא איחל להם בהצלחה בהמשך דרכם, ולהמשיך לעשות מוזיקה טובה.
הפרידה הייתה ידידותית, הלהקה אמרה כי קווין תמיד ישאר חלק מהקבוצה והדלת תמיד תהיה פתוחה בפניו אם ירצה לחזור.
ב-30 באוקטובר 2007 יצא אלבום האולפן השישי של הלהקה, "Unbreakable". האלבום מכר כ-81,000 עותקים בשבוע הראשון בארצות הברית ונכנס למקום ה-7 במצעד האלבומים של בילבורד. ביפן האלבום כבר הגיע לתואר פלטינה עם מכירות של 250,000 עותקים. האלבום שהה חודש במקום ה1 ביפן. בשבוע ה-4 לצאתו מכר האלבום כ-500,000 עותקים.
"This Is Us" הוא שם אלבום האולפן השביעי של הלהקה, אלבומם השני מאז הפכו מלהקה המונה חמישה חברים לארבעה, עקב עזיבתו של קווין ריצ'רדסון את הלהקה ביוני 2006. האלבום יצא ב-30 בספטמבר 2009 ביפן על ידי חברת התקליטים Sony Music Japan, ב-5 באוקטובר בבריטניה על ידי RCA וב-6 באוקטובר בארצות הברית על ידי חברת התקליטים Jive Records. באלבום זה הלהקה שיתפה פעולה עם מפיקם הקודם מקס מרטין, שהיה אחראי על הלהיט "I Want It That Way", בניסיון ליצור אלבום מצוין, מאז אלבומם Millennium משנת 1999 שהיה לאלבום להיט ברחבי עולם. הלהקה עבדה עם הרבה אומנים ומפיקים ידועים על האלבום, כמו: ראיין טדר הסולן של להקת ואן ריפאבליק, ני-יו, Brian Kennedy, Pitbull, Claude Kelly, T-Pain, ועוד רבים אחרים. בנוסף, הבקסטריט בויז עבדו עם המפיק עטור הפרסים וכותב השירים RedOne, שאחראי על הלהיטים "Just Dance" ו-"Poker Face" של ליידי גאגא. הוא גם הפיק את הסינגל המוביל של האלבום "Straight Through My Heart".
האלבום זכה להצלחה רבה והחזיר את הלהקה למסלול.
(2009-2011) - הלהקה המשיכה להופיע ביחד קווין, איי גי, האווי, ניק ובריאן בהופעות גדולות כדי לכבוש מחדש את לב המעריצים.
הלהקה הופיעה בהרבה תוכניות אירוח ידועות כמו אופרה, ג'יי לנו, צ'לסי הלילה ועוד.
ב-2011 הבקסטריט בויז עשו פרויקט ביחד עם להקת הבנים הישנה ניו קידס און דה בלוק שנקרא NKOTBSB, הלהקות הופיעו ביחד לתקופה והוציאו 2 שירים משותפים "אל תכבי את האורות" ו-"הכל בראש שלי", ביחד משכו קהל רב.
במהלך הופעה בלונדון ב-29 באפריל 2012, הקבוצה הודיעה סופית כי קווין ריצ'רדסון חוזר ללהקה לאחר 6 שנים מאז עזיבתו, ומצטרף אליהם באופן קבוע. הם יחזרו במשותף ללונדון בחודש יולי 2012 כדי להקליט אלבום חדש.
הקהל התרגש מהחדשות המשמחות וכך גם התקשורת.
ב-30 ביולי 2013 יצא האלבום "In a world like this".
ב-17 במאי 2018 יצא הסינגל הראשון של הלהקה מזה כ-5 שנים מאז האחרון, בשם "Don't Go Breaking My Heart".
הסינגל, הוא השיר הראשון מתוך האלבום החדש "DNA" האלבום הראשון ב6 שנים של הלהקה, שיצא ב-25 בינואר ב-2019.

בישראל

במאי 2014 פירסמה הלהקה כי תגיע להופיע בישראל ביולי של אותה שנה, בשל הביקוש הרב לכרטיסים נקבעו שלוש הופעות בשלושה ימים רצופים. בעקבות מבצע צוק איתן בוטלו ביולי ההופעות והן התקיימו לבסוף באמפי רעננה במאי 2015.
הלהקה חזרה לישראל בפעם השנייה בהופעה לרגל חגיגות 25 שנים ללהקה שנערכה ב-22 באפריל 2018 בלייב פארק, ראשון לציון. 15 אלף כרטיסים נמכרו תוך שבוע אחד בלבד.

בטלוויזיה

הבקסטריט בויז הופיעו בתוכניות "סאטרדיי נייט לייב", "סברינה המכשפה הצעירה", "רחוב סומסום", כדמויות מצוירות בסדרת הילדים "ארתור", ועוד.